2007D0182 — RO — 12.08.2008 — 001.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

►B DECIZIA COMISIEI din 19 martie 2007 privind un studiu asupra bolii cronice cașectizante a cervidelor [notificată cu numărul C(2007) 860] (Text cu relevanță pentru SEE) (2007/182/CE) (JO L 084, 24.3.2007, p.37)

Astfel cum a fost modificat prin:

Jurnalul Oficial No page date ►M1 DECIZIA COMISIEI din 1 august 2008 L 215 8 12.8.2008









▼B

DECIZIA COMISIEI

din 19 martie 2007

privind un studiu asupra bolii cronice cașectizante a cervidelor

[notificată cu numărul C(2007) 860]

(Text cu relevanță pentru SEE)

(2007/182/CE)







COMISIA COMUNITĂȚILOR EUROPENE, având în vedere Tratatul de instituire a Comunității Europene, având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă ( 1 ), în special articolul 6 alineatul (1), întrucât: (1) Boala cronică cașectizantă este o formă transmisibilă a encefalopatiei spongiforme (EST) care afectează cervidele, fiind răspândită în America de Nord, dar care nu a fost niciodată până astăzi semnalată în Comunitate. (2) În avizul său publicat pe 3 iunie 2004, Autoritatea Europeană pentru Siguranța Alimentelor (EFSA) a recomandat supravegherea-țintă a cervidelor în Comunitate. O asemenea supraveghere ar avea ca scop detectarea posibilei prezențe la cervide a EST. În consecință, este necesar să se adopte măsuri pentru ca statele membre să poată derula anchete în sensul acestui aviz. (3) Regulamentul (CE) nr. 999/2001 stabilește normele pentru prevenirea, controlul și eradicarea encefalopatiei spongiforme transmisibile (EST) la animale. Acest regulament, astfel cum a fost modificat prin Regulamentul (CE) nr. 1923/2006, stabilește normele pentru programele de monitorizare a EST la cervide. În consecință, în prezenta decizie este posibil de acum să se prevadă ca anchetele EST la cervide să fie efectuate de către statele membre. (4) Aceste anchete trebuie să includă speciile de cervide sălbatice și de crescătorie. Întrucât eșantionarea cerbilor sălbatici trebuie efectuată în principal în timpul sezonului de vânătoare, care are o perioadă limitată, și pentru ca statele membre să dispună de un timp suficient pentru a obține numărul de eșantioane necesare, prezenta decizie trebuie să se aplice după adoptarea Regulamentului (CE) nr. 1923/2006. (5) Statele membre trebuie să prezinte un raport anual ce consemnează rezultatele acestor anchete asupra cervidelor. Detectarea unui caz pozitiv de EST la cervide trebuie imediat semnalat Comisiei. (6) Statele membre trebuie să se asigure că cervidele testate pentru EST nu intră în lanțul alimentar comercial înainte de obținerea unui rezultat negativ. (7) Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală, întrucât: ADOPTĂ PREZENTA DECIZIE:







Articolul 1

Domeniul de aplicare

Prezenta decizie stabilește normele cu privire la ancheta destinată detectării prezenței bolii cronice cașectizante la animale din familia cervidelor (CWD) („ancheta”).

Articolul 2

Definiții

În sensul prezentei decizii, se aplică definițiile stabilite în anexa I.

Articolul 3

Domeniul de aplicare a anchetei

(1) Statele membre realizează o anchetă destinată detectării prezenței CWD, conform cerințelor minime enunțate în anexa II.

(2) Statele membre trebuie să încheie anchetele cel târziu până la sfârșitul sezonului de vânătoare al anului ►M1 2008 ◄ .

Articolul 4

Măsuri ce trebuie luate de statele membre după testele de depistare a CWD

După testele de depistare a CWD, statele membre trebuie să ia măsuri conform anexei III.

Articolul 5

Rapoarte prezentate Comisiei de către statele membre

Statele membre prezintă Comisiei următoarele rapoarte:

(a) un raport de îndată ce s-a descoperit un rezultat pozitiv sau neconcludent pentru forma transmisibilă a encefalopatiei spongiforme ce afectează cervidele;

(b) un raport anual cu privire la rezultatele anchetelor, astfel cum este stabilit în anexa IV.

Articolul 6

Sinteza rapoartelor prezentată statelor membre de către Comisie

Comisia prezintă statelor membre o sinteză a rapoartelor prevăzute la articolul 5.

Articolul 7

Destinatari

Prezenta decizie se adresează statelor membre.









ANEXA I

Definiții

În sensul prezentei decizii, se aplică următoarele definiții:

(a) „specii-țintă”: reprezintă cerbul roșu (Cervus elaphus) sălbatic și de crescătorie și/sau cerbul-catâr din Guatemala (Odocoileus virginianus) sălbatic;

(b) „statele membre-țintă”: statele membre ale căror populații de specii-țintă permit să se atingă mărimile eșantionului cerute în plan statistic; acestea din urmă, enumerate în tabelele 1 și 2 din anexa II, variază în funcție de specia-țintă și dacă este vorba de specii-țintă sălbatice sau de crescătorie;

(c) „cervide prezentând semne clinice/de boală”: cervide care prezintă un comportament anormal și/sau tulburări locomotorii și/sau o stare generală proastă;

(d) „cervide rănite sau ucise pe șosele”: cervide lovite de autovehicule a căror stare ante mortem nu poate fi determinată;

(e) „cervide moarte/ucise”: cervide găsite moarte în ferme sau în natură și cervide omorâte din cauza stării lor de sănătate/vârstei;

(f) „cervide sănătoase sacrificate în abatoare”: cervide de crescătorie sănătoase sacrificate în abatoare sau în ferme;

(g) „cervide sănătoase vânate”: cervide sălbatice sănătoase vânate în timpul sezonului de vânătoare;

(h) „grupuri-țintă”: cervide, astfel cum sunt definite la literele (c)-(g).









ANEXA II

Cerințe minime pentru o anchetă destinată să detecteze prezența bolii cronice cașectizante la cervide

1. Eșantionarea speciilor-țintă de către statele membre-țintă.

(a) Statele membre-țintă prelevă eșantioane destinate depistării bolii cronice cașectizante a cervidelor (CWD) conform tabelului 1, pentru populația lor de cerbi roșii sălbatici și de cerbi-catâri din Guatemala sălbatici, și tabelului 2, pentru populația lor de cerbi roșii de crescătorie. Aceste eșantioane pot fi prelevate de la toate grupele-țintă din statele membre-țintă.

(b) Autoritatea competentă a statelor membre ia în considerare următoarele criterii când selecționează eșantioanele de specii-țintă: (i) toate cervidele trebuie să aibă vârsta mai mare de 18 luni; vârsta este estimată pe baza dentiției, a semnelor evidente de maturitate sau a altor informații fiabile; (ii) în cazul cervidelor sănătoase vânate, eșantioanele sunt prelevate în special de la masculii din specia cervide; (iii) în cazul cervidelor sănătoase sacrificate, eșantioanele sunt prelevate în special de la masculii și femelele mature din specia cervide.

(c) Autoritatea competentă a statelor membre ia în considerare expunerea la factori de risc potențiali, dacă există, în timpul selecționării eșantioanelor de specii-țintă: (i) zone cu densitate ridicată de cervide; (ii) incidență ridicată de scrapie; (iii) incidență ridicată de ESB; (iv) cervide care au consumat hrană potențial contaminată cu EST; (v) cervide prezente în ferme sau în regiuni, în care s-au înregistrat în trecut importuri de cervide sau de produse provenind de la cervide originare din regiuni atinse de CWD.

(d) Autoritatea competentă a statelor membre-țintă recurge la eșantionarea aleatorie pentru selecționarea speciilor-țintă eșantionate.

2. Eșantionarea în vederea depistării CWD la toate speciile de cervide de către ansamblul statelor membre.

Toate statele membre prelevă eșantioane destinate depistării CWD, în special de la toate cervidele care prezintă semne clinice sau de boală și de la cervidele moarte sau sacrificate, precum și de la toate speciile de cervide rănite sau ucise pe șosele. Autoritatea competentă a statelor membre trebuie să se străduiască să aibă cunoștință deplină cu privire la aceste cervide, astfel încât un număr cât mai mare posibil de cervide să poată face obiectul unui test de depistare a CWD.







Tabelul 1 Cerbul roșu sălbatic (Cervus elaphus) și cerbul-catâr din Guatemala sălbatic (Odocoileus virginianus) Populația de specii-țintă Dimensiunea eșantionului Republica Cehă 25 000 598 Germania 150 000 598 Spania 220 000-290 000 598 Franța 100 000 598 Italia 44 000 598 Letonia 28 000 598 Ungaria 74 000 598 Austria 150 000 598 Polonia 600 000 598 Slovacia 38 260 598 Finlanda 30 000 598 Regatul Unit 382 500 598







Tabelul 2 Cerbul roșu de crescătorie (Cervus elaphus elaphus) Populația de specii-țintă Dimensiunea eșantionului Republica Cehă > 9 000 576 Germania 11 500 598 Franța 17 000 598 Irlanda 10 000 581 Austria 10 000 581 Regatul Unit 28 000 598

3. Eșantionare și teste de laborator

Un eșantion de obex este prelevat și testat pentru fiecare cervid care aparține eșantioanelor menționate la punctele 1 și 2 din prezenta anexă. Cel puțin o parte din fiecare eșantion este conservată în stare proaspătă sau congelată până la obținerea unui rezultat negativ, în cazul în care un test biologic se va dovedi necesar.

Autoritatea competentă a statelor membre trebuie să se refere la capitolul C punctul 3 din anexa X la Regulamentul (CE) nr. 999/2001 pentru orientări cu privire la metode și protocoale.

Testele rapide menționate la capitolul C punctul 4 din anexa X la Regulamentul (CE) nr. 999/2001, utilizate pentru detectarea encefalopatiei spongiforme transmisibile (EST) în obexul bovinelor sau al micilor animale rumegătoare, sunt considerate a fi corespunzătoare pentru eșantionarea prevăzută la punctele 1 și 2 din prezenta anexă. Statele membre pot, de asemenea, să utilizeze pentru depistare imunohistochimia și, în acest sens, vor efectua un test de eficiență într-un laborator comunitar de referință. În cazul în care un stat membru nu este în măsură să confirme un rezultat pozitiv la un test rapid, transmite țesutul adecvat la LCR pentru confirmare. În cazul unor rezultate pozitive pentru testul EST, se aplică protocolul în conformitate cu capitolul C punctul 3.2 litera (c) punctele (i) și (ii) din anexa X la Regulamentul (CE) nr. 999/2001.

4. Analiza genotipică

Pentru fiecare caz pozitiv de EST la cervide se determină genotipul proteinei prion, conform orientărilor laboratorului comunitar de referință pentru EST.









ANEXA III

Măsuri după testarea cervidelor

1. În cazul în care un cervid destinat comercializării pentru consumul uman a fost selecționat în vederea efectuării de teste de depistare a CWD, statele membre trebuie să asigure trasabilitatea carcasei și să asigure că, până la obținerea unui rezultat negativ la testul rapid, carcasa nu este pusă în vânzare.

2. Pe cât posibil, și de fiecare dată când se aplică punctul 1, vânătorul, paznicul de vânătoare sau crescătorul de animale, dacă este cunoscut, este informat când eșantioanele sunt supuse testelor de depistare a CWD, și rezultatele pozitive ale testului rapid îi sunt comunicate prin mijloace autorizate cât mai curând posibil.

3. Statele membre își rezervă dreptul de conservare a materialelor în vederea unui nou diagnostic sau pentru cercetare până la obținerea unui rezultat negativ la testul rapid de depistare a CWD.

4. Pe cât posibil, cu excepția materialelor conservate în vederea unui nou diagnostic sau pentru cercetare, toate părțile corpului unui cervid declarat pozitiv la testul rapid, inclusiv pielea, sunt distruse direct în conformitate cu articolul 4 alineatul (2) litera (a), (b) sau (e) din Regulamentul (CE) nr. 1774/2002 ( 2 ).









ANEXA IV

Obligații în materie de declarații și de raportare

1. Obligațiile statelor membre:

Informații care trebuie să figureze în rapoartele anuale ale statelor membre cu privire la rezultatele anchetelor referitoare la CWD

(a) Numărul eșantioanelor de cervide supuse testelor, repartizate pe grupuri-țintă conform următoarelor criterii: — specii; — cervide de crescătorie sau sălbatice; — grup-țintă; — sex; — vârstă.

(b) Rezultatele testelor rapide și de confirmare (numărul rezultatelor pozitive și negative) și, după caz, ale testelor discriminatorii, eșantioane de țesut, precum și testul rapid și tehnica de confirmare utilizată.

(c) Localizarea geografică, inclusiv țara de origine a cazurilor pozitive de EST, în cazul în care nu este aceeași cu țara care le raportează.

(d) Genotipul și specia fiecărui cervid declarat pozitiv la un EST.

2. Perioade de raportare:

Rezultatele prelevării de eșantioane pentru CWD pentru anul precedent sunt comunicate într-un raport anual.

Acest raport trebuie prezentat cât mai curând și nu mai târziu de șase luni de la sfârșitul fiecărui an de anchetă.

Raportul relativ la anul 2007 include rezultatele sezonului de vânătoare 2007, chiar dacă în anul 2008 au fost prelevate câteva eșantioane.

▼M1

Raportul referitor la anul 2008 include rezultatele sezonului de vânătoare 2008, chiar în cazul în care câteva eșantioane vor fi prelevate în anul 2009.